爭3甲直入巴黎奧運 亞洲大舞台小將顯身手
2024年04月15日 13:01
東網電視
更多新聞短片
今屆U23亞洲盃在卡塔爾舉行。
新星雲集嘅U23亞洲盃,周一(15日)晚喺卡塔爾多哈隆重揭幕。16支參賽球隊爭冠之餘,賽事冠亞季軍更可直接拎到今夏巴黎奧運男足入場券,多位亞洲新星勢必力爭上位,為未來「錢」途打好基礎。當中日本、南韓、沙特阿拉伯、澳洲及烏茲別克5路雄師實力超群,各小將為名為利,必定打甩髀。
「亞洲1哥」日本除大國腳超班外,青年梯隊每次亮相大賽都係球迷焦點所在。日本2016年曾贏得冠軍,上屆派細兩歲嘅U21參賽,都能夠獲得季軍,今次點兵繼續「讓賽」,久保建英及鈴木彩艷等適齡旅歐球員未獲徵召,實力大減下,增加奪冠難度。
日韓未召最強人腳
至於同日本同組嘅南韓,過去5屆4次打入4強,2020年成功封王,不過同日本一樣,「太極虎」今次冇徵召巴黎聖日耳門超新星李康仁,爭標機會同樣打折扣。
至於前屆亞軍及上屆冠軍沙特阿拉伯不容忽視,佢哋近年大力發展沙特聯賽,又力爭世盃主辦權,對青年賽事亦相當重視,加上今屆喺西亞地區卡塔爾舉行,有半個主場之利。再者沙特喺C組對手實力較弱,大有本錢留力應付8強之後嘅淘汰賽,集多項優勢於一身,難怪成為今屆奪冠熱門。
至於澳洲同烏茲別克,亦屬賽事近年4強常客,前者近兩屆分別獲得季殿,烏茲別克更連續3屆打入4強,喺2018年拎到冠軍,上屆決賽則不敵沙特飲恨。睇番分組形勢,澳洲同東道主卡塔爾同組,有一定阻力,反而烏茲別克分組賽虎入羊群,分分鐘有驚喜成績。
更多賠率: